‘Meesterbrein’ van daggasmokkelnetwerk aangekeerDie meesterbrein word in die polisievoertuig gelaai (Foto: Verskaf) Die beweerde meesterbrein van ŉ daggasmokkelnetwerk is Maandag saam met nog twee verdagtes in Mahikeng in die Noordwes in hegtenis geneem. Dié trio het glo dagga onwettig van Swaziland in die land in gesmokkel en in Mahikeng en omliggende dorpe verkwansel. Een van die verdagtes is ŉ lid van die Suid-Afrikaanse Nasionale Weermag (SANW). Kapt. Tlangelani Rikhotso, woordvoerder van die Valke, sê ŉ gesamentlike operasie deur die Valke, die polisie se honde-eenheid, die grenspolisiëringseenheid en die batebeslagleggingseenheid het tot die verdagtes se inhegtenisneming gelei. Die verdagtes word ook van geldwassery-aktiwiteite verdink. Die sakke dwelms waarop beslag gelê is (Foto: Verskaf) Die beweerde meesterbrein is ook in Februarie vanjaar in hegtenis geneem vir die besit van dagga ter waarde van ongeveer R600 000. Daar is vasgestel dat hy na bewering ook by die geldwassery-aktiwiteite betrokke was. Met sy inhegtenisneming is daar op verskeie voertuie, waaronder twee BMW’s, twee Mercedes-Benz-voertuie, ŉ Corsa en ŉ Volkswagen Polo beslag gelê. Sakke vol dagga is ook in sy besit gevind. Die meesterbrein en sy twee medebeskuldigdes, tussen 24 en 39 jaar oud, sal na verwagting Dinsdag in die Mmabatho-landdroshof verskyn. Hulle staan tereg op aanklagte van handeldryf in dagga en geldwassery.